Gustavo Santaolalla
Gustavas Alfredas Santaolalija (Gustavo Alfredo Santaolalla; g. 1951 m. rugpjūčio 19 d.) – Argentinos kompozitorius, prodiuseris, muzikantas. Dviejų „oskarų“ laureatas. Gimė Buenos Airių priemiestyje El Palomare. 1967 m. įkūrė roko grupę „Arco Iris“, kuri buvo viena fusion roko stiliaus pionierių šalyje. Vėliau grojo duetu su Alechandru Lerneriu, drauge įrašė albumą Energía Natural. Santaolalija išvyko į Los Andželą, ten sukūrė grupę „Wet Picnic“ ir grojo rokenrolą. 1981 m. Gustavas Santaolalija pradėjo savo solinę karjerą. Grojo roką su įvairiais etniniais motyvais. Nuo XX a. paskutinio dešimtmečio pradėjo kurti garso takelius įvairiems filmams. Juose ramūs elektrinės gitaros ritmai persipina su tango, rančero, Andų muzikos ir kt. Lotynų Amerikos muzikos stilių motyvais. 2002 m. įkūrė moderniojo tango muzikos grupę „Bajofondo“. Prodiusavo įvairių Lotynų Amerikos roko grupių albumus.